CELEX: 32018D1941
Language: hr
Date: 2018-12-10 00:00:00
Title: Odluka Vijeća (ZVSP) 2018/1941 od 10. prosinca 2018. o izmjeni Odluke (ZVSP) 2016/610 o misiji Europske unije za vojno osposobljavanje u Srednjoafričkoj Republici

11.12.2018   
               
               
                  HR
               
               
                  Službeni list Europske unije
               
               
                  L 314/54
               
            
         ODLUKA VIJEĆA (ZVSP) 2018/1941
         od 10. prosinca 2018.
         o izmjeni Odluke (ZVSP) 2016/610 o misiji Europske unije za vojno osposobljavanje u Srednjoafričkoj Republici
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 42. stavak 4. i članak 43. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:
         
                     (1)
                  
                  
                     Vijeće je 19. travnja 2016. donijelo Odluku (ZVSP) 2016/610 (1) kojom se uspostavlja misija ZSOP-a Europske unije za vojno osposobljavanje u Srednjoafričkoj Republici (EUTM RCA).
                  
               
                     (2)
                  
                  
                     Vijeće je 30. srpnja 2018. Odlukom (ZVSP) 2018/1082 (2) produljilo mandat misije do 19. rujna 2020.
                  
               
                     (3)
                  
                  
                     Vijeće je 15. listopada 2018. u svojim zaključcima o Srednjoafričkoj Republici uvidjelo da je primjereno ispuniti zahtjev tijela Srednjoafričke Republike za dodatnom pomoći unutarnjim snagama sigurnosti Srednjoafričke Republike što skorijom uspostavom i upotrebom namjenskog stupa interoperabilnosti u okviru misije EUTM RCA čija bi zadaća bila pružanje strateških savjeta u tom području.
                  
               
                     (4)
                  
                  
                     Odluku (ZVSP) 2016/610 trebalo bi na odgovarajući način izmijeniti.
                  
               
                     (5)
                  
                  
                     Osim toga, Vijeće je u zaključcima od 15. listopada 2018. priznalo da bi bilo korisno, u skladu sa strateškim preispitivanjem misije EUTM RCA, nastaviti razmatrati primjerenost osnaživanja djelovanja Europske unije koje se odnosi na unutarnje snage sigurnosti na temelju posebne civilne mjere u okviru ZSOP-a. Vijeće je u tim zaključcima navelo da će se tome pitanju ponovno posvetiti na ljeto 2019., uzimajući u obzir prve rezultate stupa interoperabilnosti te u kontekstu strateškog preispitivanja misije EUTM RCA.
                  
               
                     (6)
                  
                  
                     U skladu s člankom 5. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u pripremi i provedbi odluka i djelovanja Unije koji imaju implikacije u području obrane. Danska stoga ne sudjeluje u donošenju ove Odluke, ona za nju nije obvezujuća niti se na nju primjenjuje te ne sudjeluje u financiranju ove misije,
                  
               DONIJELO JE OVU ODLUKU:
         
            Članak 1.
            Odluka (ZVSP) 2016/610 mijenja se kako slijedi:
            
                        1.
                     
                     
                        U članku 1. stavku 2. dodaje se sljedeće:
                        
                                    „(d)
                                 
                                 
                                    strateški savjeti Ministarstvu unutarnjih poslova, glavnom direktoru policije i glavnom direktoru žandarmerije, kako bi se omogućila daljnja interoperabilnost i koordinirano angažiranje obrambenih i unutarnjih snaga sigurnosti u Srednjoafričkoj Republici.”.
                                 
                              
                  
                        2.
                     
                     
                        U članku 10. stavak 3. zamjenjuje se sljedećim:
                        
                           „3.   Financijski referentni iznos za zajedničke troškove misije EUTM RCA za razdoblje od 20. rujna 2018. do 19. rujna 2020. iznosi 26 131 485 EUR. Postotak referentnog iznosa iz članka 25. stavka 1. Odluke (ZVSP) 2015/528 iznosi 0 %, a postotak iz članka 34. stavka 3. navedene odluke iznosi 0 % za obveze i 0 % za plaćanja.”.
                        
                     
                  
         
            Članak 2.
            Ova Odluka stupa na snagu na dan donošenja.
         
         
            Sastavljeno u Bruxellesu 10. prosinca 2018.
            
               
                  Za Vijeće
               
               
                  Predsjednica
               
               F. MOGHERINI
            
         
         
            (1)  Odluka Vijeća (ZVSP) 2016/610 od 19. travnja 2016. o misiji ZSOP-a Europske unije za vojno osposobljavanje u Srednjoafričkoj Republici (EUTM RCA) (SL L 104, 20.4.2016., str. 21.).
         
            (2)  Odluka Vijeća (ZVSP) 2018/1082 od 30. srpnja 2018. o izmjeni Odluke (ZVSP) 2016/610 o misiji Europske unije za vojno osposobljavanje u Srednjoafričkoj Republici (SL L 194, 31.7.2018., str. 140.).